จงเสนอไอเดีย ตัวอย่างแบรนด์ที่ใช้กลยุทธ์ “Nostalgia Marketing”  หรือ แพคเกจจิ้งดีไซน์เก่า กลับมาหวนคิดถึงอีกครั้ง
หนึ่งในกลยุทธ์ “แพ็กเกจจิ้งดีไซน์” ที่ Brand Buffet อยากนำเสนอในวันนี้คือ การนำดีไซน์แพ็กเกจจิ้งเก่า กลับมาผลิตใหม่อีกครั้งในรูปแบบ “Retro Design” โดยส่วนใหญ่แล้วมักจะเป็นแบรนด์ และสินค้าที่อยู่ในตลาดมายาวนาน ซึ่งการนำแพ็กเกจจิ้งเดิม กลับมาทำใหม่นั้น

ถือเป็นส่วนหนึ่งของกลยุทธ์ “Nostalgia Marketing” หรือการตลาดพาผู้บริโภคหวนรำลึกอดีต เพื่อสร้าง Emotional Connection ระหว่างแบรนด์ – สินค้า กับผู้บริโภค ซึ่งครอบคลุมทั้งคนที่เกิดทันในยุคสมัยดีไซน์นั้นๆ ขณะเดียวกันดีไซน์เก่า ยังเป็นเสน่ห์ดึงดูดกลุ่มคนรุ่นใหม่ แม้จะไม่ทันดีไซน์ในยุคเก่าก่อน แต่ก็สามารถสร้างความสนใจได้ไม่น้อย

กรณีศึกษาที่นำมาในวันนี้ คือ “กูลิโกะ” (Glico) และ “เป๊ปซี่” (Pepsi) ทั้งสองแบรนด์นี้อยู่กับตลาดประเทศไทย และคนไทยมายาวนาน จนกลายเป็น “ความผูกพัน” ถึงวันนี้

ไม่ว่าจะเป็นความทรงจำในวัยเด็กที่ไปร้านโชห่วยใกล้บ้าน เพื่อซื้อเป๊ปซี่ใส่น้ำแข็ง หรือขี้จักรยานกับแก๊งเพื่อนๆ แวะร้านขายของชำ เลือกขนมในร้าน และตัดสินใจซื้อป็อกกี้แบ่งกันกับเพื่อน

ความผูกพันเหล่านี้ ได้นำช่วงเวลาอดีต กลับมาอีกครั้งในรูปแบบของการนำแพ็กเกจจิ้งดีไซน์เก่า มาผลิตใหม่ เพื่อตอกย้ำความเป็น Brand Heritage หรือความคลาสสิกของแบรนด์ – สินค้าสามารถดำรงอยู่มายาวนาน ไม่ว่าจะผ่านไปกี่ยุคสมัย และสร้าง Engagement เชื่อมโยงระหว่างแบรนด์ กับผู้บริโภค ทั้งคนที่อยู่ในช่วงเวลานั้นๆ ได้หวนนึกถึง และส่งต่อช่วงเวลาในอดีตไปยังคนรุ่นใหม่
“กูลิโกะ” นำดีไซน์ Retro “ป็อกกี้ – เพรทซ์” กลับมาอีกครั้ง สื่อสาร Storytelling เส้นทางของแบรนด์ขนมที่อยู่มานาน
แบรนด์ “กูลิโกะ” (Glico) ก่อตั้งขึ้นโดย “คุณริอิจิ เอซากิ” จุดเริ่มต้นย้อนกลับไปในปี 1919 คุณริอิจิ เอซากิ ค้นพบว่ามีสารไกลโคเจนในน้ำต้มหอยนางรม จึงได้เริ่มคิดค้นผลิตภัณฑ์อาหารที่นำสารไกลโคเจนมาใช้

จากนั้นในปี 1921 ได้พัฒนาขนมเสริมสุขภาพ “Glico Caramel” โดยนำไกลโคเจนมาเป็นส่วนผสมในการผลิตด้วย พร้อมทั้งใช้ชื่อแบรนด์ว่า “Glico” และออกแบบแพ็กเกจจิ้งเป็น “นักวิ่งชูแขนสองข้างเข้าเส้นชัย” ซึ่งกลายเป็น “Logo” ของกูลิโกะมาถึงปัจจุบัน และยังเป็นหนึ่งใน Iconic ระดับโลกที่คนรู้จัก

กระทั่งปี 1922 คุณริอิจิ เอซากิ เริ่มวางจำหน่ายผลิตภัณฑ์ “Glico Caramel” ที่ห้างสรรพสินค้ามิทสึโคชิ ซึ่งเป็นห้างสรรพสินค้าเก่าแก่ในโอซาก้า พร้อมทั้งจัดตั้ง “บริษัท Ezaki Glico”

และในเวลาต่อมาได้สร้างโรงงานผลิต พร้อมทั้งพัฒนาสินค้าใหม่ ไม่ว่าจะเป็น Bisco (ปี 1933), Almond Glico เป็นคาราเมล สอดไส้อัลมอนด์ (ปี 1955), Almond Chocolate (ปี 1958), Glico Pretz (ปี 1962), Glico Cone ต่อมาเปลี่ยนชื่อเป็น Giant Cone (ปี 1963), Pocky (1966) และอื่นๆ อีกมากมาย

ในปี 1932 ได้เริ่มขยายตลาดต่างประเทศ ถึงปัจจุบันมีสำนักงาน 17 แห่งใน 12 ประเทศ ทั้งในเอเชียตะวันออกเฉียงใต้ เกาหลี จีน สหรัฐฯ แคนาดา และฝรั่งเศส

สำหรับประเทศไทย ได้เข้ามาลงทุนในปี 2513 โดยขณะนั้นจัดตั้งเป็น “บริษัท ไทยกูลิโค่ จำกัด” สินค้าตัวแรกที่วางจำหน่ายในไทยคือ “Pretz Butter” ในปี 2514 และในปีต่อมาได้วางจำหน่าย “ป๊อกกี้”

กระทั่งในปี 2539 ได้เปลี่ยนชื่อเป็น “บริษัท ไทยกูลิโกะ จำกัด” เพื่อการอ่านออกเสียงอย่างถูกต้องตามแบบฉบับญี่ปุ่น ถึงวันนี้เส้นทางของ “ไทยกูลิโกะ” และแบรนด์ “กูลิโกะ” ในฐานะเป็นผู้ผลิตขนมรายใหญ่ของไทย เดินทางมาครบ 50 ปีแล้ว ซึ่งสินค้าที่เป็นเรือธงในตลาดไทย นำโดยสองแบรนด์คือ “ป๊อกกี้” และ “เพรทซ์”  

เพราะฉะนั้นในโอกาสครบรอบ 50 ปี “ไทยกูลิโกะ” จึงใช้จังหวะนี้ในการนำแพ็กเกจจิ้งดีไซน์เก่า” นำมาผลิตใหม่อีกครั้ง ภายใต้แคมเปญ “ไทยกูลิโกะ 50 ปี ความอร่อย…ที่ไม่เคยเปลี่ยน” เริ่มต้นด้วย “ป๊อกกี้”​ และ “เพรทซ์” นำแพ็กเกจจิ้งดีไซน์ช่วงปี ‘90s กลับมาอีกครั้ง ทำออกมาเป็น Limited Edition เพื่อตอกย้ำถึงความทรางจำ และความอร่อยไม่เคยเปลี่ยนแม้จะเปลี่ยนดีไซน์บรรจุภัณฑ์กี่รุ่นแล้วก็ตาม พร้อมทั้งทำ Merchandise ต่างๆ เช่น พวงกุญแจ กระเป๋า และกิจกรรมชิงโชคลุ้นทอง